Ministerul Justiției va lansa pe 2 decembrie procedura de selecție a procurorului general al României, dar și cele pentru procurorii-șefi de la DNA și DIICOT, funcțiile fiind ocupate momentan interimar, a anunțat joi ministrul Justiției, Cătălin Predoiu. De asemenea, în prima sa conferință de presă susținută de la numirea în funcție, Cătălin Predoiu a cerut procurorilor o "ripostă fermă" în fața infracționalității, spunând că România nu poate ajunge "o țară de destinație infracțională".





”Imediat după preluarea mandatului, am început să lucrăm la procedura de selecție a procurorilor de rang înalt, pentru a fi înaintate CSM, pentru aviz, și președintelui României, pentru o eventuală numire. Pe data de 2 decembrie, Ministerul Justiției va lansa această procedură de selecție în primă fază pentru funcția de procuror general, procuror șef DNA și procuror șef DIICOT", a anunțat Cătălin Predoiu, într-o conferință de presă.





El a mai precizat că a discutat cu președintele Klaus Iohannis pe care l-a informat că va declanșa procedura.

Întrebat dacă actualii șefi ai DNA, Călin Nistor, și Parchetului General Bogdan Licu, ar fi favoriți pentru aceste funcții, Predoiu a răspuns: "Dezmint categoric orice rezultat prestabilit. Invit pe toată lumea să participe la concurs, există toata disponiblitatea Ministerului Justiției să selectam cei mai buni oameni".





Întrebat cât de importante vor fi criteriile de integritate, inclusiv acadamică, Predoiu a spus că, așa cum a menționat și președintele Iohannis în dezbaterea sa cu jurnaliștii, criteriile sunt experiență, profesionalism și integritate. "Acestea sunt premise de la care plecăm".